**Pandémia ako trest?**

 Práve v týchto dňoch, oveľa intenzívnejšie ako pred pár dňami, si uvedomujeme masívnu silu vírusu, ktorý lomcuje naším celým svetom. Ako môže niečo tak malé, naším okom neviditeľné, spôsobiť takúto skazu? Vyvoláva to v nás mnohé otázky...Je to výkrik našej ubolenej planéty, alebo je to trest za naše správanie voči sebe navzájom ale aj voči sebe samým? Poďme sa nad tým trošku zamyslieť..

 V médiách je teraz veľmi veľa informácií, ktoré sa týkajú pandémie koronavírusu Covid-19. Pravdou však je, že sa napríklad na stránky internetu dostávajú aj falošné informácie, preto musíme zvažovať, čomu uveríme. Je to však pre nás, teenagerov, veľmi ťažké, keďže častokrát to nevedia ani dospelí. Tíško sledujeme rodičov, ako vnímajú túto aj pre nich novú situáciu. Vidím, ako sa v ich očiach odzrkadľuje neistota a strach z neznámeho. Veľa sa rozprávame, snažíme sa spoločne prekonať strach a neistotu.

 Na jednej strane máme pocit, že Slováci to zvládnu, no na druhej strane je tu hrozivá situácia v okolitých krajinách. Správy nám denno-denne prinášajú nové a nové číselné údaje o počte nakazených a počte tých, ktorí tomuto bezohľadnému vírusu podľahli. Bolí nás to. Slovenská vláda prijala mnoho opatrení, ktorými by sa nám malo podariť znížiť počet nakazených. Dobre sa počúva, ako nás okolité štáty za to chvália. Som hrdá na tých Slovákov, ktorí si uvedomujú hrozbu a dodržiavajú tieto opatrenia. Aj naša rodina sa snaží byť zodpovednou. SOM DOMA – je aj naším heslom týchto dní.

 Jedným z opatrení, ktoré vláda prijala, bolo aj zatvorenie všetkých škôl na Slovensku. To je udalosť, ktorú si nepamätajú ani naši rodičia. Z nich sa razom mali stať aj naši učitelia. Pri všetkej ich snahe je to nereálne. Aj napriek tomu sa snažia s nami vzdelávať, pomáhať nám s našimi úlohami. Ale aj učitelia vyvíjajú veľké úsilie, aby nám vysvetlili nové učivo prostredníctvom internetu. Pre nás, deviatakov, je to o to horšie, že práve v tomto čase sme mali riešiť prihlášky na stredné školy, prijímacie skúšky, a teda našu budúcnosť. Verím, že sa čoskoro všetko pominie a my budeme mať opäť možnosť pokračovať v našom vzdelávaní.

 Popri tom všetkom vnímam, že mnohí rodičia, vrátane môjho otca, nemajú v tomto čase prácu. Ostávajú doma, bez práce, bez príjmu. To je ďalší dôsledok opatrení. Myslím si, že táto kríza spôsobí veľké straty v ekonomike. A zrejme potrvá istý čas, kým sa z toho spamätáme. Treba však na tomto vidieť aj to lepšie, a to, že mnohé rodiny môžu konečne tráviť viac času spolu, majú čas na rozhovor, hry, oddych aj na spoločné prechádzky ...

 Najväčšia zodpovednosť však leží na pleciach našich zdravotníkov, ktorí aj napriek vyčerpaniu stále pracujú a nevzdávajú sa. Denne vyšetria niekoľko stoviek ľudí, pritom netušia, ktorí z nich ich môže nakaziť, pretože niektorí ľudia sú v tomto smere veľmi nezodpovední...Nastupujú každý deň do práce s obavami, koľko chorých opäť pribudlo. Aj oni sa obávajú, ako to všetko dopadne. Trápi ma aj to, že napriek všetkej snahe, aj bežných ľudí, majú stále nedostatok zdravotníckych potrieb. Páči sa mi myšlienka - potlesk pre zdravotníkov, ale nie iba pre nich. Je to vlastne poďakovanie všetkým, ktorí v týchto dňoch pracujú pre naše zdravie a naše potreby. Sú to napríklad aj hasiči, policajti či predavačky v potravinách. Bez nich by sa to naozaj nedalo zvládnuť.

 Napriek všetkému zlu,ktoré tento vírus so sebou prináša, nájdu sa aj nejaké pozitíva. Náš život sa výrazne spomalil, vďaka čomu sa ozdravuje naša planéta. Čítala som článok, v ktorom sa písalo o krištáľovo čistej vode v talianskych Benátkach. Bola priložená aj fotografia pred rozšírením vírusu a teraz, z ktorej bolo zrejmé, ako náš život negatívne vplýva na znečistenie vôd. Ďalším pozitívom je to, že sa obnovuje ozónová vrstva, ktorá nás má chrániť pred negatívnym žiarením. Skvelá správa! Paradoxne vraj v Číne mali možnosť po dlhej dobe vidieť slnko, ktoré bolo doteraz zahalené množstvom smogu. A moje oči tiež potešilo video, v ktorom im v povetrí lietali lupene kvetov z rozkvitnutých stromov. Možno k týmto pozitívam prispelo aj to, že sa obmedzila letecká doprava. Avšak jedným dychom treba dodať, že je tu obava, že toto všetko krásne je iba dočasné...kým je tu pandémia.

 Je iba na nás ľuďoch, ako sa k tomu všetkému postavíme. Čím zodpovednejší budeme, tým skôr sa to všetko môže ukončiť. Je pandémia pre nás trest, alebo sa máme "vďaka" nej niečo naučiť...To nech si zodpovie každý sám. Pravdou však je, že svet už mal poprehadzovaný rebríček hodnôt a že mnohí si mysleli, že si kúpia všetko. Avšak to najcennejšie, čo máme, si kúpiť nemôžu. A to je - NAŠE ZDRAVIE.

Lenka Kušmireková, 9.A